title: Komisjoni rakendusmäärus (EL) 2020/567, 22. aprill 2020, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
                  24.4.2020

                  ET

                  Euroopa Liidu Teataja

                  L 129/5

         KOMISJONI RAKENDUSMÄÄRUS (EL) 2020/567,
         22. aprill 2020,
         millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
         ning arvestades järgmist:

                     (1)

                     Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

                     (2)

                     Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

                     (3)

                     Määrust (EÜ) nr 1484/95 tuleks seega vastavalt muuta.

                     (4)

                     Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1484/95 I lisa asendatakse käesoleva määruse lisas esitatud tekstiga.

            Artikkel 2
            Käeolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. aprill 2020

                  Komisjoni nimel

                  presidendi eest

               põllumajanduse ja maaelu arengu peadirektoraadi

                  peadirektor

               Wolfgang BURTSCHER

            (1)  ELT L 347, 20.12.2013, lk 671.

            (2)  ELT L 150, 20.5.2014, lk 1.

            (3)  Komisjoni 28. juuni 1995. aasta määrus (EÜ) nr 1484/95, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

            LISA

                     „I LISA

                                 CN-kood

                                 Toote kirjeldus

                                 Tüüpiline hind
                                 (eurot / 100 kg)

                                 Artiklis 3 osutatud tagatis
                                 (eurot / 100 kg)

                                 Päritolu  (1)

                                 0207 12 90

                                 Kana ja kuke (liigist Gallus domesticus) rümbad, nn 65 % kanarümbad, külmutatud

                                 128,7

                                 0

                                 AR

                                 0207 14 10

                                 Kana ja kuke (liigist Gallus domesticus) kondita tükid, külmutatud

                                 212,3
                                 195,3
                                 269,6
                                 220,7

                                 26
                                 32
                                 9
                                 24

                                 AR
                                 BR
                                 CL
                                 TH

                                 1602 32 11

                                 Kuumtöötlemata tooted kanast ja kukest (liigist Gallus domesticus)

                                 192,6

                                 28

                                 BR

               “

               (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).


title: Komisjoni rakendusmäärus (EL) 2020/568, 23. aprill 2020, millega seatakse teatavate toodete ekspordi tingimuseks ekspordiloa esitamine

text:
                  24.4.2020

                  ET

                  Euroopa Liidu Teataja

                  L 129/7

         KOMISJONI RAKENDUSMÄÄRUS (EL) 2020/568,
         23. aprill 2020,
         millega seatakse teatavate toodete ekspordi tingimuseks ekspordiloa esitamine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. märtsi 2015. aasta määrust (EL) 2015/479 ühiste ekspordieeskirjade kohta, (1) eriti selle artiklit 6,
         ning arvestades järgmist:

                     (1)

                     Euroopa Komisjon avaldas 15. märtsil 2020 vastavalt määruse (EL) 2015/479 artiklile 5 rakendusmääruse (EL) 2020/402, (2) millega seatakse teatavate toodete ekspordi tingimuseks ekspordiloa esitamine. Kõnealust määrust muudeti komisjoni 19. märtsi 2020. aasta rakendusmäärusega (EL) 2020/426 (3).

                     (2)

                     Määrust (EL) 2020/402 ja selle muudatust kohaldatakse kuus nädalat.

                     (3)

                     Kuna COVID-19 haiguse põhjustatud epidemioloogiline kriis jätkub, on isikukaitsevahendite (kaitsemaskid (sh kirurgilised maskid), kindad, kaitseprillid, näokaitsed ja kombinesoonid) nõudlus liidus endiselt väga suur ja see isegi kasvab pidevalt. Teatavate isikukaitsevahendite nõudlus on põhjustanud nende puuduse siseturul. Sellist tüüpi kaitsevahendid on nende laadi ja valitsevaid olusid arvestades hädavajalikud, kuna on oluline vältida haiguse edasist levikut ja kaitsta nakatunud patsiente ravivate meditsiinitöötajate tervist.

                     (4)

                     Kaitsevahendite kiire ja piisava pakkumise tagamiseks tehakse kogu ELis pidevaid jõupingutusi. Isikukaitsevahendite tootmisvõimsust on suurendatud. Komisjon viis lõpule isikukaitsevahendite ühishanke, milles osales 25 liikmesriiki. Need algatused on osutunud edukaks ning vahendid kavatsetakse üle anda kaks nädalat pärast seda, kui liikmesriigid on pakkujatega lepingud sõlminud.

                     (5)

                     Euroopa Komisjon on otsustanud luua liidu elanikkonnakaitse mehhanismi raames strateegilise rescEU meditsiiniseadmete varu, mis hõlmaks hingamisaparaate ja kaitsemaske, et aidata ELi riike COVID-19 pandeemia kontekstis. Komisjon rahastab seda varu täielikult otsetoetuste kaudu ning see paigutatakse ühte või mitmesse liikmesriiki.

                     (6)

                     Komisjon asutas ka teabevõrgustiku, sealhulgas isikukaitsevahendite jaoks, et koordineerida jõupingutusi pakkumise ja nõudluse ühitamiseks ELis ning hõlbustada siseturu nõuetekohast toimimist.

                     (7)

                     Hoolimata nendest meetmetest ja arvestades suurenenud isikukaitsevahendite vajadust liidus, esineb nõudluse ja pakkumise vahel endiselt lõhe, seda eelkõige teatavate isikukaitsevahendite osas, mis on haiguse leviku tõkestamiseks ja patsientide ravimiseks hädavajalikud.

                     (8)

                     Võttes arvesse liidus teatavate isikukaitsevahendite nappusest tuleneva kriitilise olukorra lahendamiseks tehtavaid jõupingutusi, on vaja võtta täiendavaid meetmeid, et aidata kaasa isikukaitsevahendite nappuse kõrvaldamisele ja ennetamisele.

                     (9)

                     Need tervise kaitsmisele ja kaubanduse mõjutamisele suunatud meetmed peaksid olema sihipärased, proportsionaalsed, läbipaistvad ja ajutised.

                     (10)

                     Euroopa Ülemkogu liikmed rõhutasid oma 26. märtsi ühisavalduses, et isikukaitsevahendite ekspordiloa otsuse vastuvõtmine peaks viima igasuguses vormis sisemiste keeldude ja piirangute täieliku ja tegeliku kaotamiseni.

                     (11)

                     Liit ei kavatse piirata eksporti rohkem, kui on absoluutselt vajalik, ning soovib üleilmse pandeemia olukorras järgida rahvusvahelise solidaarsuse põhimõtet. Seepärast peaksid liidu meetmed olema proportsionaalsed ja tagama, et eksport on eelneva loa olemasolul jätkuvalt võimalik. Seepärast peaksid liikmesriigid andma ekspordilube erandolukordades, kui kõnealune tarne ei ohusta liidu tegelikku varustamist isikukaitsevahenditega ja selle eesmärk on rahuldada põhjendatud ametlikku või kutsealast meditsiinilist kasutusvajadust kolmandas riigis. Seevastu ei tohiks liikmesriigid lubada eksporti, mis tekitaks spekulatiivseid moonutusi ning võimaldaks olulisi vahendeid varuda ja kokku osta isikutel, kelle vajadus on väike või kellel see puudub üldse.

                     (12)

                     Ekspordilubade süsteem peaks korvama või ära hoidma hädavajalike toodete nappuse liidu piires. Sellise süsteemi peamine eesmärk oleks kaitsta rahvatervist liidus.

                     (13)

                     Kõnealuste lubade andmise halduskord tuleks ajutiste meetmete kehtivusajal jätta liikmesriikide otsustada.

                     (14)

                     Rahvusvahelise solidaarsuse põhimõttele tuginedes peaksid liikmesriigid lubama eksporti, et võimaldada humanitaarabiga seotud hädaabitarneid.

                     (15)

                     Liikmesriigid peaksid kaaluma loa andmise toetamist, kui eksport on suunatud riigiasutustele, avaliku sektori asutustele ja muudele avalik-õiguslikele asutustele, kes vastutavad isikukaitsevahendite jaotamise või kättesaadavaks tegemise eest isikutele, keda COVID-19 haiguspuhang mõjutab või ohustab või kes on seotud selle vastu võitlemisega.

                     (16)

                     Käesoleva määruse eesmärgi saavutamiseks tuleks lube anda ainult sellises ulatuses, et ekspordi maht ei ohustaks isikukaitsevahendite kättesaadavust kõnealuse liikmesriigi turul või mujal liidus. Selleks peaksid liikmesriigid enne sellise loa andmist võtma ühendust komisjoni loodud teabevõrgustikuga. Humanitaarabiga seotud hädaabitarneid käsitlevate lubade puhul ei pea liikmesriigid siiski teabevõrgustikuga ühendust võtma.

                     (17)

                     Ekspordiloa andmise üle otsustamisel peaksid liikmesriigid arvesse võtma ka liidu ja liikmesriikide tarnekohustuse täitmist ühishanke või rescEU raames, Maailma Terviseorganisatsiooni (WHO) tegevuse toetamist, kriisiolukordadele ELi tasandil koordineeritud reageerimise toetamist või kolmandate riikide või rahvusvaheliste organisatsioonide abitaotlusi.

                     (18)

                     Samuti tuleks arvesse võtta asjaomaste toodete turgude integratsiooni taset liidu tolliterritooriumi osade ja muude riikide või territooriumide vahel, olenemata sellest, kas see on saavutatud vabakaubanduspiirkonna loomist käsitleva kokkuleppe alusel või muudel põhjustel, nagu geograafiline lähedus või ajaloolised sidemed. Samuti oleks kahjulik häirida nende kokkulepete või muul alusel loodud tihedalt integreeritud väärtusahelaid ja turustusvõrkusid, seda eelkõige naaberriikide ja naabruses asuvate majanduspiirkondade puhul.

                     (19)

                     Käesolevat määrust tuleks kohaldada teatavate isikukaitsevahendite suhtes. Ühtsuse tagamiseks tuleks käesolevas määruses sätestatud loasüsteemiga hõlmatud isikukaitsevahendite kirjeldus viia kooskõlla selliste vastavate spetsifikatsioonidega, mida käsitletakse ühishankes, kus on kindlaks määratud liidu erivajadused. CN-koodid tuleks esitada üksnes teavitamise eesmärgil.

                     (20)

                     Teabevõrgustiku eesmärk on tagada piisav pakkumine, et rahuldada liidu turul nõudlust igat liiki isikukaitsevahendite järele. Selle alusel võib tekkida vajadus vaadata läbi I lisa kohaldamisala ja käesoleva määrusega hõlmatud tooted. Kohaldamisala läbivaatamise aluseks peaks olema COVID-19 vastase võitlusega seotud elutähtsate seadmete vajaduse ja nende võimaliku puuduse pidev hindamine. Erilist tähelepanu tuleks pöörata ühishankega hõlmatud ning liidu elanikkonnakaitse mehhanismi raames taotletud toodetele, nagu muud liiki isikukaitsevahendid, hingamisaparaadid ja laboritooted (testikomplektid).

                     (21)

                     Meditsiini- ja isikukaitsevahendite ühtne turg on tihedalt seotud kolmandate riikidega, nagu ka nende tootmise väärtusahelad ja turustusvõrgud. See kehtib eelkõige Euroopa Vabakaubanduse Assotsiatsiooni liikmesriikide ja Lääne-Balkani riikide kohta, kes on liiduga tihedalt integreerunud. Teatavate isikukaitsevahendite nendesse riikidesse eksportimise puhul oleks ekspordiloa nõude kehtestamine kahjulik, arvestades tootmise väärtusahelate ja turustusvõrkude tihedat seotust, kui sellised seadmed on olulised tooted, mida on vaja haiguse edasise leviku vältimiseks ja nakatunud patsiente ravivate meditsiinitöötajate tervise kaitsmiseks. Seepärast on asjakohane jätta sellised riigid käesoleva määruse kohaldamisalast välja.

                     (22)

                     Samuti on asjakohane jätta ekspordiloa nõude kohaldamisalast välja aluslepingu II lisas loetletud ülemeremaad ja -territooriumid, samuti Fääri saared, Andorra, San Marino, Vatikani Linnriik ja Gibraltar, kuna nad sõltuvad suurel määral nende liikmesriikide kesksetest tarneahelatest, millega nad on seotud, või naaberliikmesriikide tarneahelatest.

                     (23)

                     Käesolevat määrust tuleks kohaldada liidu territooriumilt toimuva liidu kauba ekspordi suhtes. Seepärast ei pea selle tolliterritooriumi osaks olevaid riike liidust piiramatute saadetiste saamiseks käesoleva määruse kohaldamisest vabastama. See kehtib eelkõige Monaco Vürstiriigi puhul (4). Seevastu ei tohiks liidu tolliterritooriumist spetsiaalselt välja jäetud liikmesriikide territooriumide suhtes ekspordiloa nõuet kohaldada ning sellest tulenevalt on ka need käesolevat määruse kohaldamisest vabastatud. See hõlmab Büsingeni, Helgolandi, Livigno, Ceuta ja Melilla territooriumi. Samuti tuleks käesoleva määruse kohaldamisest vabastada eksport liikmesriigi mandrilavale või liikmesriigi poolt ÜRO mereõiguse konventsiooni kohaselt deklareeritud majandusvööndisse.

                     (24)

                     Käesolevas määruses sätestatud meetmeid ei tuleks kohaldada ELi liikmesriikide vahelise kaubanduse suhtes. Väljaastumislepingu artikli 127 lõike 3 kohaselt käsitatakse Suurbritannia ja Põhja-Iiri Ühendkuningriiki üleminekuperioodil liikmesriigina, mitte kolmanda riigina.

                     (25)

                     Mõned eespool nimetatud riigid säilitavad praegu isikukaitsevahendite suhtes ekspordipiirangud.

                     (26)

                     Ekspordilubade süsteemist välja jäetud riikide ja territooriumide ametiasutused peaksid pakkuma piisavaid tagatisi, et nad kontrollivad oma asjaomaste toodete eksporti ise, et mitte kahjustada rakendusmääruse (EL) 2020/402 eesmärki. Komisjon peaks seda tähelepanelikult jälgima.

                     (27)

                     Käesoleva määruse eesmärgi kahjustamise vältimiseks peaksid väljajäetud riikide ja territooriumide ametiasutused võimaldama selliste kaupade liitu suunduvat eksporti.

                     (28)

                     Olukorra korrapäraseks hindamiseks ning läbipaistvuse ja järjepidevuse tagamiseks peaksid liikmesriigid teavitama komisjoni oma otsustest ekspordilubade taotlus rahuldada või tagasi lükata. Komisjon peaks sellise teabe üldsusele korrapäraselt kättesaadavaks tegema, võttes seejuures nõuetekohaselt arvesse selle konfidentsiaalsust.

                     (29)

                     Eelneva loa nõuded on erandlikku laadi, need peaksid olema sihtotstarbelised ja piiratud kestusega. Tagamaks, et meetmed ei kehti kauem, kui on vajalik, tuleks neid kohaldada 30 päeva. Tuginedes nii COVID-19 haiguse leviku kui ka pakkumise ja nõudluse vahekorra arengule, peaks komisjon olukorra korrapäraselt läbi vaatama ning kaaluma, kas meetmete kestust vajaduse korral lühendada või pikendada.

                     (30)

                     Käesoleva määrusega ette nähtud meetmed on kooskõlas määruse (EL) 2015/479 artikli 3 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Mõisted
            Käesolevas määruses kasutatakse järgmisi mõisteid:

                        1)

                        „eksport“ – määruse (EL) nr 952/2013 artiklis 269 osutatud ekspordiprotseduur;

                        2)

                        „Euroopa Liidu tolliterritoorium“ – määruse (EL) nr 952/2013 artiklis 4 osutatud territoorium.

            Artikkel 2
            Ekspordiluba

               1.   I lisas loetletud teatavate isikukaitsevahendite eksportimiseks on vaja II lisas sätestatud vormi kohaselt koostatud ekspordiluba, olenemata sellest, kas tooted pärinevad liidust või mitte. Sellise loa kohustus kehtib liidu kauba (5) suhtes ja seda ei nõuta liiduvälise kauba puhul. Selle annavad eksportija asukohaliikmesriigi pädevad asutused ning see väljastatakse kirjalikult või elektrooniliselt.

               2.   Ekspordiluba on nõutav kogu eksporditava kauba puhul ja see esitatakse kauba ekspordiks deklareerimisel, kuid mitte hiljem kui kauba vabastamise ajal.

               3.   Kui kehtivat ekspordiluba ei esitata, on selliste kaupade eksport keelatud.

               4.   Lõigetes 1 ja 2 sätestatud meetmeid ei kohaldata ekspordi suhtes Albaania Vabariiki, Andorrasse, Bosniasse ja Hertsegoviinasse, Fääri saartele, Gibraltarile, Islandi Vabariiki, Kosovosse, (6) Liechtensteini Vürstiriiki, Montenegrosse, Norra Kuningriiki, Põhja-Makedoonia Vabariiki, San Marino Vabariiki, Serbiasse, Šveitsi Konföderatsiooni, Vatikani Linnriiki ning asutamislepingu II lisas loetletud ülemeremaadesse ja -territooriumidele. Sama kehtib ekspordi suhtes Büsingenisse, Helgolandi, Livignosse ning Ceutasse ja Melillasse.

               5.   Lõigetes 1 ja 2 sätestatud meetmeid ei kohaldata ekspordi suhtes rajatistesse, mis asuvad liikmesriigi mandrilaval või liikmesriigi poolt ÜRO mereõiguse konventsiooni kohaselt deklareeritud majandusvööndis.

               6.   Solidaarsuse põhimõttele tuginedes lubavad liikmesriigid eksporti kolmandatesse riikidesse, et võimaldada humanitaarabiga seotud hädaabitarneid. Liikmesriigid menetlevad ekspordilubade taotlusi võimalikult kiiresti, kuid mitte hiljem kui 2 tööpäeva jooksul alates kuupäevast, mil kogu nõutav teave esitati pädevatele asutustele.

               7.   Liikmesriigid peaksid kaaluma loa andmise toetamist, kui eksport on suunatud riigiasutustele, avaliku sektori asutustele ja muudele avalik-õiguslikele asutustele, kes vastutavad isikukaitsevahendite jaotamise või kättesaadavaks tegemise eest isikutele, keda COVID-19 haiguspuhang mõjutab või ohustab või kes on seotud selle vastu võitlemisega. Kõnealuseid lube tuleks anda ainult sellises ulatuses, et ekspordi maht ei ohustaks I lisas loetletud isikukaitsevahendite kättesaadavust kõnealuse liikmesriigi turul või mujal liidus. Selleks teavitavad liikmesriigid komisjoni enne loa andmist järgmisel e-posti aadressil: SG-CCH@ec.europa.eu. Komisjon esitab oma arvamuse 48 tunni jooksul pärast teavitamist.

            Artikkel 3
            Menetluslikud aspektid

               1.   Kui I lisas loetletud isikukaitsevahendid asuvad ühes või mitmes liikmesriigis, mis ei ole see liikmesriik, kus ekspordiloa taotlus esitati, tuleb see asjaolu taotluses ära märkida. Selle liikmesriigi pädevad asutused, kellele ekspordiloa taotlus esitati, konsulteerivad viivitamata ühe või mitme liikmesriigi pädevate asutustega, kus kaubad asuvad, ja esitavad asjakohase teabe. Liikmesriik või liikmesriigid, kellega on konsulteeritud, teatavad võimalikult kiiresti, kuid mitte hiljem kui viie tööpäeva jooksul loa andmisega seotud võimalikest vastuväidetest, mis on siduvad selle liikmesriigi jaoks, kus taotlus esitati.

               2.   Liikmesriigid menetlevad ekspordilubade taotlusi võimalikult kiiresti, kuid teevad otsuse mitte hiljem kui viie tööpäeva jooksul alates kuupäevast, mil kogu nõutav teave esitati pädevatele asutustele. Erandlikel asjaoludel ja nõuetekohaselt põhjendatud juhtudel võib seda tähtaega pikendada veel viie tööpäeva võrra.

               3.   Käesoleva määruse kohase ekspordiloa andmise üle otsustamisel võtavad liikmesriigid arvesse kõiki asjakohaseid kaalutlusi, sealhulgas vajaduse korral seda, kas ekspordiga aidatakse muu hulgas:

                           —

                           täita tarnekohustusi ühise hankemenetluse raames vastavalt Euroopa Parlamendi ja nõukogu otsuse nr 1082/2013/EL (7) artiklile 5;

                           —

                           toetada rescEU meditsiinivahendite või isikukaitsevahendite varu loomist, mis on mõeldud võitlemiseks tõsiste piiriüleste terviseohtudega, nagu on osutatud komisjoni rakendusotsuses (EL) 2019/570 (8);

                           —

                           vastata abitaotlustele, mis on esitatud liidu elanikkonnakaitse mehhanismile (UPCM) ja mida käsitleb kõnealune mehhanism ning toetada kooskõlastatud toetusmeetmeid, mida koordineerib kriisidele poliitilist reageerimist käsitlev ELi integreeritud kord (IPCR), komisjon või muud liidu institutsioonid;

                           —

                           toetada Genfi konventsiooni alusel kaitstud abiorganisatsioonide põhikirjajärgset tegevust välismaal, tingimusel et see ei kahjusta nende võimet töötada riikliku abiorganisatsioonina;

                           —

                           toetada Maailma Terviseorganisatsiooni globaalset haiguspuhangutest teavitamise ja neile reageerimise võrgustikku (GOARN);

                           —

                           varustada ELi liikmesriikide välisoperatsioone, sealhulgas sõjalisi operatsioone, rahvusvahelisi politseimissioone ja/või rahvusvahelisi tsiviilrahuvalvemissioone;

                           —

                           varustada liidu ja liikmesriikide delegatsioone välismaal.

               4.   Liikmesriigid võivad arvesse võtta muid tegureid, näiteks asjaomaste toodete turgude integratsiooni taset, olenemata sellest, kas see on saavutatud vabakaubanduspiirkonna loomise kokkuleppe alusel, ning geograafilist lähedust.

               5.   Ekspordiloa andmise üle otsustamisel tagavad liikmesriigid liidus piisava pakkumise, et I lisas loetletud isikukaitsevahendite nõudlus oleks täidetud. Ekspordiluba võib seega anda üksnes juhul, kui kõnealune tarne ei ohusta kõnealuste kaupade kättesaadavust asjaomase liikmesriigi turul või mujal liidus. Olukorra parimaks hindamiseks teavitavad liikmesriigid komisjoni järgmisel e-posti aadressil: SG-CCH@ec.europa.eu, eelkõige siis, kui kavandatud ekspordi maht võib põhjustada puudust.

               6.   Komisjon esitab oma arvamuse 48 tunni jooksul alates taotluse saamisest.

               7.   Liikmesriigid võivad otsustada kasutada ekspordilubade taotluste menetlemiseks elektroonilisi dokumente.

            Artikkel 4
            Teavitamine

               1.   Liikmesriigid teavitavad viivitamata komisjoni loa andmisest või selle andmisest keeldumistest.

               2.   Teated sisaldavad järgmisi andmeid:

                           a)

                           pädeva asutuse nimi ja kontaktandmed,

                           b)

                           eksportija andmed,

                           c)

                           sihtriik,

                           d)

                           lõppsaaja,

                           e)

                           ekspordiloa andmine või selle andmisest keeldumine,

                           f)

                           kauba kood,

                           g)

                           kogus,

                           h)

                           kauba ühik ja täpne kirjeldus.

                     Teade esitatakse elektrooniliselt järgmisel aadressil: TRADE-EXPORTAUTHORISATIONPPE@ec.europa.eu

               3.   Komisjon teeb kõnealuse teabe loa andmise või selle andmisest keeldumise kohta üldsusele kättesaadavaks, võttes nõuetekohaselt arvesse esitatud andmete konfidentsiaalsust.

            Artikkel 5
            Läbivaatamisklausel
            Komisjon jälgib olukorda ja vaatab vajaduse korral viivitamata läbi käesoleva määruse kohaldamise aja ja sellega hõlmatud tooted, võttes arvesse COVID-19 haiguse põhjustatud epidemioloogilise kriisi arengut ning pakkumise ja nõudluse vahekorda liidu turul.

            Artikkel 6
            Lõppsätted
            Käesolev määrus jõustub 26. aprillil 2020. Määrust kohaldatakse 30 päeva jooksul.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 83, 27.3.2015, lk 34.

            (2)  Komisjoni 14. märtsi 2020. aasta rakendusmäärus (EL) 2020/402, millega seatakse teatavate toodete ekspordi tingimuseks ekspordiloa esitamine (ELT L 77 I, 15.3.2020, lk 1).

            (3)  Komisjoni 19. märtsi 2020. aasta rakendusmäärus (EL) 2020/426, millega muudetakse rakendusmäärust (EL) 2020/402, millega seatakse teatavate toodete ekspordi tingimuseks ekspordiloa esitamine (ELT L 84 I, 20.3.2020, lk 1).

            (4)  Vt Euroopa Parlamendi ja nõukogu 9. oktoobri 2013. aasta määruse (EL) nr 952/2013 (millega kehtestatakse liidu tolliseadustik) artikli 4 lõike 2 punkt a (ELT L 269, 10.10.2013, lk 1).

            (5)  Euroopa Parlamendi ja nõukogu 9. oktoobri 2013. aasta määruse (EL) nr 952/2013 (millega kehtestatakse liidu tolliseadustik) välja arvatud artikli 269 lõikes 2 nimetatud tehingud (ELT L 269, 10.10.2013, lk 1), muudetud.

            (6)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.

            (7)  Euroopa Parlamendi ja nõukogu 22. oktoobri 2013. aasta otsus nr 1082/2013/EL tõsiste piiriüleste terviseohtude kohta ja millega tunnistatakse kehtetuks otsus nr 2119/98/EÜ (ELT L 293, 5.11.2013, lk 1).

            (8)  Komisjoni 8. aprilli 2019. aasta rakendusotsus (EL) 2019/570, millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad rescEU vahendite kohta ja muudetakse komisjoni rakendusotsust 2014/762/EL (ELT L 99, 10.4.2019, lk 41).

            I LISA

               Kaitsevahendid

            Käesolevas lisas loetletud vahendid kuuluvad vastavalt Euroopa Parlamendi ja nõukogu määruse (EL) 2016/425 (1) või nõukogu direktiivi 93/42/EMÜ (2) sätetele I klassi meditsiiniseadmete hulka.

                        Kategooria

                        Kirjeldus

                        CN-koodid

                        Kaitseprillid ja -sirmid

                                    —

                                    Kaitse potentsiaalselt nakkusohtliku materjali eest

                                    —

                                    Silmade ja silmaümbruse ümbritsemine

                                    —

                                    Ühilduvad erinevate filtreerivate näokatete ja näomaskide mudelitega

                                    —

                                    Läbipaistev lääts

                                    —

                                    Korduvalt (puhastatavad ja desinfitseeritavad) või ühekordselt kasutatavad tooted

                                    —

                                    Võivad katta näonahka

                        ex 9004 90 10
                        ex 9004 90 90

                        Suu- ja ninakaitsevahendid

                                    —

                                    Maskid kandja kaitsmiseks potentsiaalselt nakkusohtliku materjali eest või takistamaks kandjal sellist materjali levitada

                                    —

                                    Korduvalt (puhastatavad ja desinfitseeritavad) või ühekordselt kasutatavad tooted

                                    —

                                    Võivad hõlmata näokaitset

                                    —

                                    Varustatud asendatava filtriga või ilma selleta

                        ex 6307 90 98
                        ex 9020 00 00

                        Kaitseriietus

                                    —

                                    Mittesteriilne riietus (nt kittel, ülikond) kandja kaitsmiseks potentsiaalselt nakkusohtliku materjali eest või takistamaks kandjal sellist materjali levitada

                                    —

                                    Korduvalt (puhastatavad ja desinfitseeritavad) või ühekordselt kasutatavad tooted

                        ex 3926 20 00
                        ex 4015 90 00
                        ex 6113 00
                        ex 6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

               (1)  Euroopa Parlamendi ja nõukogu 9. märtsi 2016. aasta määrus (EL) 2016/425, mis käsitleb isikukaitsevahendeid ja millega tunnistatakse kehtetuks nõukogu direktiiv 89/686/EMÜ (ELT L 81, 31.3.2016, lk 51).

               (2)  Nõukogu 14. juuni 1993. aasta direktiiv 93/42/EMÜ meditsiiniseadmete kohta (ELT L 69, 12.7.1993, lk 1).

            II LISA

               Artiklis 2 osutatud ekspordiloa taotlus

            Ekspordiloa andmisel püüavad liikmesriigid tagada, et ekspordilubade vormidel oleks selgelt näha, millise loaga on tegemist. See ekspordiluba kehtib kõikides Euroopa Liidu liikmesriikides oma kehtivuse lõpuni.

                        EUROOPA LIIT

                        Isikukaitsevahendite eksport (määrus (EL) 2020/568)

                                    1.

                                    Eksportija

                                       (olemasolu korral EORI-number)

                                    2.

                                    Loa number

                                    3.

                                    Kehtivusaja lõppkuupäev

                                    4.

                                    Väljaandev asutus

                                    5.

                                    Sihtriik

                                    6.

                                    Lõppsaaja

                                    6a.

                                    Kas eksport vastab mõnele artiklis 3 loetletud kaalutlusele või on ekspordi eesmärk võimaldada humanitaarabiga seotud hädaabitarneid vastavalt artikli 2 lõikes 6 sätestatule?

                                    7.

                                    Kauba kood

                                    8.

                                    Kogus

                                    9.

                                    Ühik

                                    10.

                                    Kauba kirjeldus

                                    11.

                                    Asukoht

                                    7.

                                    Kauba kood

                                    8.

                                    Kogus

                                    9.

                                    Ühik

                                    10.

                                    Kauba kirjeldus

                                    11.

                                    Asukoht

                                    7.

                                    Kauba kood

                                    8.

                                    Kogus

                                    9.

                                    Ühik

                                    10.

                                    Kauba kirjeldus

                                    11.

                                    Asukoht

                                    7.

                                    Kauba kood

                                    8.

                                    Kogus

                                    9.

                                    Ühik

                                    10.

                                    Kauba kirjeldus

                                    11.

                                    Asukoht

                                    12.

                                    Allkiri, koht ja kuupäev, tempel

               Ekspordiloa vormi selgitavad märkused

            Kõikide lahtrite täitmine on kohustuslik, kui ei ole märgitud teisiti.
            Lahtreid 7–11 on korratud neli korda, et oleks võimalik taotleda luba nelja erineva toote jaoks.

                        Lahter 1

                        Eksportija

                        Loa saanud eksportija täielik nimi ja aadress + EORI-number, kui see on asjakohane.

                        Lahter 2

                        Loa number

                        Loa numbri täidab ekspordiloa välja andnud asutus ja see on järgmises vormis: XXyyyy999999, kus XX on väljaandva liikmesriigi kahetäheline geonomenklatuuri kood,  (1) yyyy on loa väljaandmise neljakohaline aasta, 999999 on kombinatsioonis XXyyyy kasutatav kordumatu kuuekohaline number, mille on määranud väljaandev asutus.

                        Lahter 3

                        Kehtivusaja lõppkuupäev

                        Väljaandev asutus võib määrata loa kehtivusaja lõppkuupäeva. See kuupäev ei tohi olla hilisem kui 30 päeva pärast käesoleva määruse jõustumist.
                        Kui väljaandev asutus ei ole kehtivusaja lõppkuupäeva kindlaks määranud, aegub luba hiljemalt 30 päeva pärast käesoleva määruse jõustumist.

                        Lahter 4

                        Väljaandev asutus

                        Ekspordiloa välja andnud liikmesriigi asutuse täielik nimi ja aadress.

                        Lahter 5

                        Sihtriik

                        Loaga hõlmatud kauba sihtriigi kahetäheline geonomenklatuuri kood.

                        Lahter 6

                        Lõppsaaja

                        Kauba lõppsaaja täielik nimi ja aadress, kui lõppsaaja on loa väljaandmise ajal teada + EORI-number, kui see on asjakohane. Kui lõppsaaja ei ole loa väljaandmise ajal teada, tuleb see lahter tühjaks jätta.

                        Lahter 6a

                        Kas eksport vastab mõnele artiklis 3 loetletud kaalutlusele või on ekspordi eesmärk võimaldada humanitaarabiga seotud hädaabitarneid vastavalt artikli 2 lõikes 6 sätestatule?

                        Kui eksport vastab mõnele artiklis 3 loetletud kaalutlusele või kui ekspordi eesmärk on võimaldada humanitaarabiga seotud hädaabitarneid vastavalt artikli 2 lõikes 6 sätestatule, tuleb see ära märkida.

                        Lahter 7

                        Kauba kood

                        Harmoneeritud süsteemi või kombineeritud nomenklatuuri  (2) numbriline kood, mille alla eksporditav kaup loa välja andmisel klassifitseeritakse.

                        Lahter 8

                        Kogus

                        Lahtris 9 nimetatud ühikus mõõdetud kaubakogus.

                        Lahter 9

                        Ühik

                        Mõõtühik, milles lahtris 8 nimetatud kogus on väljendatud. Ühikud, mida tuleb kasutada, on „P/ST“ tükiarvu järgi arvestatavate kaupade (nt maskid) puhul.

                        Lahter 10

                        Kauba kirjeldus

                        Selgesõnaline kirjeldus, mis on piisavalt täpne, et kaupa oleks võimalik identifitseerida.

                        Lahter 11

                        Asukoht

                        Selle liikmesriigi geonomenklatuuri kood, kus kaup asub. Kui kaup asub väljaandva asutuse liikmesriigis, tuleb see lahter tühjaks jätta.

                        Lahter 12

                        Allkiri, tempel, koht ja kuupäev

                        Välja andnud asutuse allkiri ja tempel. Loa väljaandmise koht ja kuupäev.

               (1)  Komisjoni 27. novembri 2012. aasta määrus (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).

               (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).


title: Komisjoni rakendusmäärus (EL) 2020/600, 30. aprill 2020, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega

text:
                  4.5.2020

                  ET

                  Euroopa Liidu Teataja

                  L 140/40

         KOMISJONI RAKENDUSMÄÄRUS (EL) 2020/600,
         30. aprill 2020,
         millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikleid 25, 31, 38, 54 ja 57,
         ning arvestades järgmist:

                     (1)

                     Praeguse COVID-19 pandeemia ja sellest tulenevate ulatuslike liikumispiirangute tõttu on kõigi liikmesriikide põllumajandustootjad, viinamarjakasvatajad, oliiviõlitootjad ja mesinikud erakordsetes raskustes. Logistikaprobleemid ja tööjõu nappus on muutnud nad pandeemia põhjustatud majandushäirete suhtes haavatavaks. Eelkõige on neil tekkinud finantsraskused ja rahavooprobleemid. Eespool nimetatud mitmesuguste eri asjaolude erandliku laadi tõttu on vaja neid raskusi leevendada, kehtestades erandid ühises põllumajanduspoliitikas kohaldatavate eri rakendusmääruste teatavatest sätetest.

                     (2)

                     Vastavalt komisjoni rakendusmääruse (EL) 2017/892 (2) artikli 9 lõikele 1 peavad tootjaorganisatsioonid esitama liikmesriigi pädevale asutusele toetusetaotluse või toetuse jääksumma taotluse iga sellise rakenduskava kohta, mille jaoks toetust taotletakse, toetuse taotlemise aastale järgneva aasta 15. veebruariks. Kõnealuse määruse artikli 9 lõike 3 kohaselt võivad toetusetaotlused hõlmata kavandatud, kuid kandmata kulusid, kui on tõendatud teatavad asjaolud. Sinna hulka kuulub asjaolu, et asjaomaseid toiminguid ei saanud teha rakenduskava kohaldamisaasta 31. detsembriks asjaomasest tootjaorganisatsioonist sõltumatutel põhjustel ja et neid saab teha selle aasta 30. aprillini, mis järgneb toetuse taotlemise aastale, mille jaoks toetust taotletakse. COVID-19 pandeemiat silmas pidades on vaja teha erand rakendusmääruse (EL) 2017/892 artikli 9 lõike 3 punktist b ja näha ette, et 15. veebruariks 2021 esitatavad toetusetaotlused võivad hõlmata 2020. aastaks kavandatud, kuid 31. detsembriks 2020 tegemata toimingute kulusid, kui neid toiminguid on võimalik teha 15. augustiks 2021. Samal põhjusel on ka vaja teha erand rakendusmääruse (EL) 2017/892 artikli 9 lõike 3 punktist b ja näha ette, et 15. veebruariks 2020 esitatud toetusetaotlused võivad hõlmata 2019. aastaks kavandatud, kuid 31. detsembriks 2019 tegemata toimingute kulusid, kui neid toiminguid on võimalik teha 15. augustiks 2020.

                     (3)

                     Meetmed, mida valitsused on viimastel kuudel COVID-19 pandeemiast tingitud kriisi lahendamiseks võtnud, eelkõige hotellide, baaride ja restoranide sulgemine, inimeste ja kaupade liikumise piiramine hädavajaliku määrani ning teatavate piiride sulgemine liidus, avaldavad ELi veinisektorile märkimisväärset negatiivset mõju. Hinnanguliselt mõjutab hotellide, baaride ja restoranide sulgemine ELis tarbitava veini kogusest otseselt 30 %, s.o 50 % ELis tarbitava veini väärtusest. Lisaks avaldavad pandeemia põhjustatud tööjõunappus ja logistikaprobleemid survet viinamarjakasvatajatele ja kogu veinisektorile. Peatsel saagikoristusel seisavad viinamarjakasvatajad silmitsi üha suuremate probleemidega – madalad hinnad, vähenenud tarbimine, transpordi- ja müügiraskused.

                     (4)

                     Pealegi oli liidu veinituru olukord raske juba 2019. aastal ja veinivarud on suurimad alates 2009. aastast. Selline areng on peamiselt tingitud 2018. aasta rekordsaagist ja üldisest veinitarbimise vähenemisest liidus. Lisaks on eksporti mõjutanud asjaolu, et Ameerika Ühendriigid kui peamine liidu veini eksporditurg kehtestasid liidu veinidele täiendavad imporditariifid. COVID-19 pandeemia on veel järjekordne löök niigi ebakindlale sektorile, mis ei suuda enam oma tooteid tõhusalt turustada ega jaotada, seda peamiselt tingituna suurte eksporditurgude sulgemisest ning nõuetekohaste liikumis- ja muude piirangute järgimiseks võetud meetmetest, eelkõige igasuguse toitlustustegevuse katkestamisest ja suutmatusest varustada tavakliente. Kõige selle tõttu väheneb veinisektoris tegutsejate sissetulek. Ebakindlus, mis valitseb pandeemiaga võitlemiseks võetud meetmete pikkuse suhtes ja selle osas, kuidas need võivad mõjutada hindu, tarbimisharjumusi ja sissetulekuid, avaldab liidu veinisektorile veelgi survet.

                     (5)

                     Sellest tulenevalt on olukorra lahendamiseks vaja võtta kiireloomulisi meetmeid ja võimaldada paindlikumalt rakendada teatavaid määruse (EL) nr 1308/2013 artikli 43 kohaseid toetusmeetmeid, tehes erandi komisjoni rakendusmääruse (EL) 2016/1150 (3) mitmest sättest.

                     (6)

                     Komisjoni rakendusmääruse (EL) 2016/1150 artikli 2 lõikes 1 on sätestatud, et määruse (EL) nr 1308/2013 artikli 41 lõikes 5 osutatud kohaldatavate toetusprogrammide muudatusi ei esitata rohkem kui kaks korda eelarveaasta jooksul. Selleks et liikmesriigid saaksid COVID-19 pandeemiast tingitud kriisist tulenevalt kiiresti kohandada oma riiklikke toetusprogramme, on asjakohane lubada esitada selliseid muudatusi rohkem kui kaks korda eelarveaasta jooksul, tingimusel et seda tehakse enne 15. oktoobrit 2020. Liikmesriigid peaksid suutma kiiresti reageerida COVID-19 pandeemiast tingitud kriisiga seotud erakorralistele asjaoludele ning esitama oma programmi muudatused nii vara ja nii tihti, kui peetakse vajalikuks. Selline paindlikkus võimaldaks liikmesriikidel turuolukorrast lähtuvalt optimeerida juba kehtivaid meetmeid, suurendada sekkumismeetmete arvu ja teha sagedamini kohandusi. Lisaks võimaldaks see liikmesriikidel, kes soovivad lisada oma riiklikku toetusprogrammi täiendavaid meetmeid, teha seda kohe pärast käesoleva määruse jõustumist, selle asemel et oodata ära järgmine muudatusettepanekute esitamise tähtaeg. Tänu suuremale paindlikkusele oleks ettevõtjatel, sealhulgas uutel turule tulijatel, rohkem võimalusi toetusetaotlusi esitada. Sellega soovitakse kergendada veinisektori olukorda ja tagada paindlikkus, mida on vaja COVID-19 pandeemiast tingitud kriisi tagajärgedega toimetulekuks.

                     (7)

                     Seepärast on vaja ajutiselt teha erand rakendusmääruse (EL) 2016/1150 artikli 2 lõikest 1, et riiklikke toetusprogramme oleks võimalik muuta ka siis, kui see on vajalik ka seoses määruse (EL) nr 1308/2013 artikli 45 lõike 1 punktis a ning artiklites 46–52 osutatud meetmetega. Seoses määruse (EL) nr 1308/2013 artikli 45 lõike 1 punktis b osutatud müügiedendusmeetmega võimaldab komisjoni rakendusmäärus (EL) 2020/133 (4) liikmesriikidel teha vajaduse korral muudatusi oma riiklikes toetusprogrammides.

                     (8)

                     Võttes arvesse COVID-19 pandeemiast tingitud kriisi ja sellest tulenevat inimressursside nappust, on tootjatel praktiliselt võimatu teha saagi toorelt koristamiseks kavandatud toiminguid. Seepärast on asjakohane lükata 2020. aasta puhul edasi nii toorelt koristamise toetuse taotluste esitamise tähtaeg kui ka toorelt koristamise toimingute tähtaeg, nagu on sätestatud vastavalt rakendusmääruse (EL) 2016/1150 artikli 8 punktides b ja d. Sellega peaksid tootjad saama lisaaega nende toimingute kavandamiseks ja vajaliku tööjõu leidmiseks.

                     (9)

                     Lisaks tundub, et COVID-19 pandeemiast tingitud kriisi ja sellest tulenevat veinitoodangu ülejääki turul silmas pidades on iganenud nõue, et liikmesriigid esitaksid konkreetse põhjenduse toorelt koristamise meetmete kasutamise kohta. Seepärast on asjakohane teha erand rakendusmääruse (EL) 2016/1150 artikli 8 punktist c ja 2020. aasta puhul ajutiselt mitte nõuda, et liikmesriigid määraksid kindlaks eeldatava turuolukorra, mis annab alust toorelt koristamisele, et taastada turu tasakaal ja vältida kriisi.

                     (10)

                     Määruse (EL) nr 1308/2013 artiklis 29 on sätestatud eeskirjad tootjaorganisatsioonides oliiviõli- ja lauaoliivide sektori toetuseks koostatud kolmeaastaste tööprogrammide kohta. COVID-19 pandeemiast tingitud jätkuv kriis paneb erakordselt ja enneolematult proovile toetusesaajate võime läbi viia kavandatud tegevust oliiviõli- ja lauaoliivide sektorit toetavate kolmeaastaste programmide teisel ja kolmandal rakendusaastal. Sellest tulenevalt tagatakse toetusesaajatele erandkorras paindlik võimalus ja lubatakse teatavatel tingimustel tegevust muuta. Sellise paindlikkuse võimaldamiseks on seepärast vaja teha erand komisjoni rakendusmääruse (EL) nr 615/2014 (5) teatavatest sätetest, ilma et see mõjutaks ELi toetuse väljamaksmise tähtaega.

                     (11)

                     Mesindusprogramme käsitlevad eeskirjad on sätestatud mesindussektori toetamist käsitlevas komisjoni rakendusmääruses (EL) 2015/1368 (6). Kõnealuse rakendusmääruse artikli 2 kohaselt on mesindusaasta 12 järjestikust kuud alates 1. augustist kuni 31. juulini. Seega kestab 2020. mesindusaasta 1. augustist 2019 kuni 31. juulini 2020. Vastavalt kõnealuse rakendusmääruse artiklile 3 peab iga liikmesriik esitama ettepaneku kogu oma territooriumi hõlmava ühtse mesindusprogrammi kohta. Vastavalt kõnealuse rakendusmääruse artiklile 6 võivad liikmesriigid oma mesindusprogrammide meetmeid mesindusaasta jooksul muuta. Aastakulude kavandatud ülemmäära ei tohiks siiski ületada. Rakendusmäärust (EL) 2015/1368 tuleks muuta, et liikmesriigid saaksid võtta 2020. mesindusaastaks kavandatud meetmeid ka pärast 31. juulit 2020. See muudatus ei tohiks mõjutada makseperioodi. Vastavalt määruse (EL) nr 1308/2013 artikli 55 lõikele 1 tuleb mesindusprogrammid koostada koostöös mesindussektori esindusorganisatsioonidega. Enne mesindusprogrammide muutmise taotlemist peaksid liikmesriigid konsulteerima asjaomaste organisatsioonidega.

                     (12)

                     Komisjoni rakendusmääruse (EL) 2017/39 (7) artikli 1 lõikes 2 on sätestatud mõiste „õppeaasta“ määruse (EL) nr 1308/2013 artiklis 23 osutatud toetuskava (edaspidi „koolikava“) kohaldamisel. Liikmesriikides COVID-19 pandeemiaga võitlemiseks kehtestatud meetmed, sealhulgas haridusasutuste ajutine sulgemine, on takistanud koolikava rakendamist 2019/2020. õppeaastal. Need meetmed on ajutiselt takistanud puu- ja köögivilja ning piima jagamist haridusasutustes, kaasnevate haridusmeetmete võtmist ning reklaami, järelevalvet ja hindamist. Seepärast on asjakohane näha ette erand rakendusmääruse (EL) 2017/39 artikli 1 lõikest 2 ja pikendada 2019/2020. õppeaasta kestust, et liikmesriigid saaksid jätkata selleks õppeaastaks kavandatud tegevusega kuni 30. septembrini 2020.

                     (13)

                     Rakendusmääruse (EL) 2017/39 artikli 4 lõigetes 3, 4 ja 5 ning artikli 5 lõikes 3 on sätestatud ajavahemik, mida toodete tarnimist ja jagamist ning kaasnevaid haridusmeetmeid käsitlevad toetusetaotlused võivad hõlmata, ning toetusetaotluste esitamise ja koolikava raames toetuse maksmise tähtaeg. Võttes arvesse 2019/2020. õppeaasta pikendamist, tuleks ette näha erand rakendusmääruse (EL) 2017/39 artikli 4 lõigetest 3, 4 ja 5 ning artikli 5 lõikest 3 seoses pärast 31. juulit 2020 koolikava raames toimuva tegevuse toetamise taotlustega, et need võiksid hõlmata lühemat ajavahemikku kui kaks nädalat ning et sätestada toetusetaotluste esitamise ja toetuse maksmise tähtajad.

                     (14)

                     Komisjoni rakendusmääruse (EL) 2017/39 artikli 7 lõikes 3 on sätestatud eeskirjad, milles käsitletakse taotlemata liidu toetuse ümberjaotamist selliste koolikavas osalevate liikmesriikide vahel, kes on teatanud oma soovist kasutada soovituslikust eraldisest rohkem vahendeid. Soovitusliku eraldise summa, mille võib ümber jaotada mõnele teisele liikmesriigile, peab põhinema sellel, millisel määral asjaomane liikmesriik liidu toetuse lõplikku eraldist eelmisel õppeaastal kasutas. Liikmesriikides COVID-19 pandeemia vastu võitlemiseks kehtestatud piirangute, sealhulgas haridusasutuste ajutise sulgemise tagajärjeks võib olla see, et 2019/2020. õppeaastal kasutatakse liidu toetust vähem. Seepärast on asjakohane näha ette erand rakendusmääruse (EL) 2017/39 artikli 7 lõikest 3 ja mitte võtta arvesse liidu toetuse kasutamise määra 2019/2020. õppeaastal, kui tehakse otsus taotlemata liidu toetuse ümberjaotamise kohta 2021/2022. õppeaastal koolikavas osalevate liikmesriikide vahel.

                     (15)

                     Pidades silmas viivitamatute meetmete võtmise vajadust, peaks käesolev määrus jõustuma Euroopa Liidu Teatajas avaldamise päeval.

                     (16)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:
         I JAOTIS

            PUU- JA KÖÖGIVILI

            Artikkel 1
            Erandid rakendusmäärusest (EL) 2017/892

               1.   Erandina artikli 9 lõike 3 punktist b võivad 15. veebruariks 2020 esitatud toetusetaotlused hõlmata 2019. aastaks kavandatud, kuid 31. detsembriks 2019 tegemata toimingute kulusid, kui neid on võimalik teha 15. augustiks 2020.

               2.   Erandina artikli 9 lõike 3 punktist b võivad 15. veebruariks 2021 esitatavad toetusetaotlused hõlmata 2020. aastaks kavandatud, kuid 31. detsembriks 2020 tegemata toimingute kulusid, kui neid toiminguid on võimalik teha 15. augustiks 2021.

         II JAOTIS

            VEIN

            Artikkel 2
            Erandid rakendusmäärusest (EL) 2016/1150

               1.   Erandina rakendusmääruse (EL) 2016/1150 artikli 2 lõikest 1 võivad liikmesriigid seoses määruse (EL) nr 1308/2013 artikli 45 lõike 1 punktis a ja artiklites 46–52 osutatud meetmetega teha vajaduse korral 2020. eelarveaastal, kuid hiljemalt 15. oktoobril 2020 muudatusi veinisektorit käsitlevates riiklikes toetusprogrammides, nagu on osutatud määruse (EL) nr 1308/2013 artikli 41 lõikes 5.

               2.   Erandina rakendusmääruse (EL) 2016/1150 artiklist 8 võivad liikmesriigid 2020. eelarveaastal teha järgmist:

                           a)

                           kehtestada kõnealuse artikli punktis b toorelt koristamise toetuse taotluste esitamise tähtaja, nagu on osutatud kõnealuse artikli punktis b, vahemikus 15. aprillist kuni 30. juunini;

                           b)

                           otsustada mitte määrata kindlaks eeldatavat turuolukorda, mis õigustaks toorelt koristamise meetmete kasutamist, nagu on osutatud kõnealuse artikli punktis c;

                           c)

                           kehtestada määruse (EL) nr 1308/2013 artikli 47 lõikes 1 sätestatud nõuete kohaste toorelt koristamise toimingute tegemiseks 30. juuniks tähtaeg, mis on hilisem kui käesoleva artikli punktiga a ette nähtud tähtaeg toorelt koristamise toetuse taotluste esitamiseks. Selleks tähtajaks määratakse aeg enne tavapärast koristamisaega (Baggiolini faas N, BBCH faas 89) igas asjaomases piirkonnas.

         III JAOTIS

            OLIIVIÕLI JA LAUAOLIIVID

            Artikkel 3
            Erandid rakendusmäärusest (EL) nr 615/2014

               1.   Erandina määruse (EL) nr 615/2014 artikli 2 lõigetest 2 ja 4 võib pädev asutus kiita tööprogrammi muudatused heaks järgmistel tingimustel:

                           a)

                           kavandatud muudatuste eesmärk on muuta 1. aprillil 2018 alanud kolmeaastase tööprogrammi teise rakendusaasta toiminguid ja ajakava pärast 31. märtsi 2020;

                           b)

                           COVID-19 pandeemiast tulenevate takistuste tõttu ei tehtud asjaomaseid toiminguid õigel ajal;

                           c)

                           toetusesaaja-organisatsioon taotleb 30. juuniks 2020 määruse (EL) nr 615/2014 artikli 5a kohast toetuse osalist väljamaksmist teise rakendusaasta toimingutele, mis tehti enne 1. aprilli 2020;

                           d)

                           asjaomaseid toiminguid rahastab liit teise rakendusaasta raames vastavalt rakendusmääruse (EL) nr 615/2014 artiklile 5.

                     Rakendusmääruse (EL) nr 615/2014 artikli 5 lõiget 4 ei kohaldata selliste tööprogrammide suhtes, mida muudetakse vastavalt käesoleva artikli lõike 1 punktile d.

               2.   Erandina määruse (EL) nr 615/2014 artikli 2 lõike 6 punktist a ei kohaldata kahekuulist tähtaega tööprogrammi muudatustest teatamise suhtes järgmistel tingimustel:

                           a)

                           kavandatud muudatused on seotud 1. aprillil 2018 alanud kolmeaastase tööprogrammi kolmanda rakendusaasta toimingutega;

                           b)

                           mitte ühtki või mõnda algselt kavandatud toimingut ei tehtud COVID-19 pandeemiast tulenevate takistuste tõttu;

                           c)

                           muudetud toiming tehakse pärast pädevalt asutuselt heakskiidu saamist.

         IV JAOTIS

            RIIKLIKUD MESINDUSPROGRAMMID

            Artikkel 4
            Erandid rakendusmäärusest (EL) 2015/1368
            Erandina rakendusmääruse (EL) 2015/1368 artikli 6 lõikest 1 võivad liikmesriigid muuta oma mesindusprogramme nii, et 2020. mesindusaastaks kavandatud meetmeid võib rakendada pärast 31. juulit 2020, kuid mitte hiljem kui 15. septembril 2020. Kõnealused meetmed loetakse ellurakendatuks 2020. mesindusaastal.
            Liikmesriik teatab sellistest muudatustest komisjonile ja komisjon kiidab need enne rakendamist heaks. Selliseid muudatusi taotletakse ja need kiidetakse heaks kõnealuse määruse artikli 6 lõigetes 2 ja 3 sätestatud korras.

         V JAOTIS

            KOOLIKAVA

            Artikkel 5
            Erandid rakendusmäärusest (EL) 2017/39

               1.   Erandina rakendusmääruse (EL) 2017/39 artikli 1 lõikest 2 pikendatakse 2019/2020. õppeaasta kestust kuni 30. septembrini 2020.

               2.   Erandina rakendusmääruse (EL) 2017/39 artikli 4 lõikest 3 võivad toetusetaotlused, mis on seotud 2019/2020. õppeaasta tegevusega, mis viiakse ellu pärast 31. juulit 2020, hõlmata lühemaid ajavahemikke kui kaks nädalat.

               3.   Erandina rakendusmääruse (EL) 2017/39 artikli 4 lõigetest 4 ja 5 esitatakse toetusetaotlused 2019/2020. õppeaasta sellise tegevuse kohta, mis viiakse ellu pärast 31. juulit 2020, 30. septembriks 2020. Selle tähtaja ületamise korral toetust ei maksta.

               4.   Erandina rakendusmääruse (EL) 2017/39 artikli 5 lõikest 3 maksab pädev asutus toetuse, mis on seotud 2019/2020. õppeaasta tegevusega, mis viiakse ellu pärast 31. juulit 2020, välja 15. oktoobriks 2020.

               5.   Erandina rakendusmääruse (EL) 2017/39 artikli 7 lõike 3 esimesest lõigust ei kohaldata kõnealuses lõigus kirjeldatud arvutust liidu poolt 2021/2022. õppeaastaks antava toetuse lõpliku eraldise arvutamisel.

            Artikkel 6
            Jõustumine
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 347, 20.12.2013, lk 671.

            (2)  Komisjoni 13. märtsi 2017. aasta rakendusmäärus (EL) 2017/892, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 138, 25.5.2017, lk 57).

            (3)  Komisjoni 15. aprilli 2016. aasta rakendusmäärus (EL) 2016/1150, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad veinisektori riiklike toetusprogrammide osas (ELT L 190, 15.7.2016, lk 23).

            (4)  Komisjoni 30. jaanuari 2020. aasta rakendusmäärus (EL) 2020/133, millega tehakse erand komisjoni rakendusmäärusest (EL) 2016/1150, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad veinisektori riiklike toetusprogrammide osas (ELT L 27, 31.1.2020, lk 24).

            (5)  Komisjoni 6. juuni 2014. aasta rakendusmäärus (EL) nr 615/2014, millega kehtestatakse Euroopa Parlamendi ja nõukogu määruse (EL) nr 1306/2013 ning Euroopa Parlamendi ja nõukogu määruse (EL) nr 1308/2013 rakendussätted seoses oliiviõli ja lauaoliivide sektorit toetavate tööprogrammidega (ELT L 168, 7.6.2014, lk 95).

            (6)  Komisjoni 6. augusti 2015. aasta rakendusmäärus (EL) 2015/1368, milles sätestatakse eeskirjad Euroopa Parlamendi ja nõukogu määruse (EL) nr 1308/2013 kohaldamiseks seoses toetusega mesindussektorile (ELT L 211, 8.8.2015, lk 9).

            (7)  Komisjoni 3. novembri 2016. aasta rakendusmäärus (EL) 2017/39, milles sätestatakse Euroopa Parlamendi ja nõukogu määruse (EL) nr 1308/2013 kohaldamise eeskirjad seoses liidu toetusega, mida antakse haridusasutustes puu- ja köögivilja, banaanide ja piima tarnimiseks (ELT L 5, 10.1.2017, lk 1).


title: Komisjoni rakendusmäärus (EL) 2020/915, 25. juuni 2020, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Riso Nano Vialone Veronese“ (KGT))

text:
                  2.7.2020

                  ET

                  Euroopa Liidu Teataja

                  L 209/5

         KOMISJONI RAKENDUSMÄÄRUS (EL) 2020/915,
         25. juuni 2020,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Riso Nano Vialone Veronese“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Itaalia taotluse saada heakskiit komisjoni määrusega (EÜ) nr 205/2009 (2) registreeritud kaitstud geograafilise tähise „Riso Nano Vialone Veronese“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Riso Nano Vialone Veronese“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. juuni 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  Komisjoni 16. märtsi 2009. aasta määrus (EÜ) nr 205/2009, millega kiidetakse heaks väikesed muudatused kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Riso Nano Vialone Veronese“ (KGT)) (ELT L 71, 17.3.2009, lk 15).

            (3)  ELT C 70, 4.3.2020, lk 33.